臨河道中
作者：黄庭堅
朝代：宋

paragraphs: 村南村北禾黍黄，穿林入塢岐路長。
據鞍夢歸在親側，弟妹婦女笑兩廂。
甥姪跳梁暮堂下，惟我小女始扶牀。
屋頭撲棗爛盈斗，嬉戲歡爭挽衣裳。
覺來去家三百里，一園兔絲花氣香。
可憐此物無根本，依草著木浪自芳。
風煙雨露非無力，年年結子飄路傍。
不如歸種秋柏實，他日隨我到冰霜。